Sulavesa turstrigo

La Sulavesa turstrigo (Tyto rosenbergii) aŭ Sulavesa maskostrigo estas strigo de la familio titonedoj. Ĉi tiu estas unu el la du grupoj de strigoj, dum la alia estas strigedoj. Ĝi estas mezgranda masko-strigo troviĝanta en la insuloj de Indonezio nome Sulaveso, Sangihe kaj Peleng. Ĝi estas listita de IUCN kiel Malplej Zorgiga.

Taksonomio
La Sulavesa maskostrigo estis unue priskribita de la germana ornitologo Hermann Schlegel en 1866 kiel Strix rosenbergii, sed poste estis inkludita en la genro Tyto. La specia epiteto "rosenbergii" rilatas al la germana geodeziisto kaj natursciencisto Hermann von Rosenberg, kiu kolektis birdajn specimenojn en la Orientaj Hindioj kaj sendis ilin al la Nacia Muzeo de Naturhistorio en Leiden por esti klasifikitaj. 

Ekzistas du subspecioj, T. r. rosenbergii (Schlegel, 1866), trovebla en Sulaveso kaj Sangihe, kaj T. r. pelengensis Neumann, 1939, trovebla en Peleng en la insularo Banggai. Aliaj ordinaraj nomoj por ĉi tiu birdo estas Rosenberga strigo, Rosenberga turstrigo, Sulavesa strigo, Celebesa turstrigo, Celebesa maskostrigo kaj Celebesa strigo.

Aspekto
La Sulavesa maskostrigo kreskas ĝis longo de ĉirkaŭ 43 ĝis 46 cm. La supraj partoj de la masklo estas karbogrizaj kun disaj blankaj makuloj kaj strioj. La subaj partoj estas flavecbrunaj kun malhelaj makuloj kaj strioj, kaj la vizaĝmasko estas blanka aŭ blankecbruna. La krio estas stranga, longa kriego, kutime elsendata dumfluge.

Ekologio
Malmulto estas konata pri la ekologio de la Sulavesa maskostrigo. Ĝi ĉasas nokte en sekundara arbaro, agrikultura tero, herbejo kaj malferma kamparo. Ekzameno de buletoj elvomitaj de ĉi tiu strigo en kaverno montris, ke la dieto inkluzivas ratojn kaj sorikojn. Ĉi tiu strigo estas ofte renkontata en kultivitaj areoj kaj veprejoj dum fruaj matenaj vizitoj al la Naturrezervejo Gunung Ambang en norda Sulaveso.

Statuso
La maskostrigo de Sulaveso havas vastan teritorion, kaj kvankam la grandeco de ĝia populacio estas nekonata, oni kredas, ke ĝia nombro estas stabila. Ĉi tiu specio estas vaste trovebla en Sulaveso, Sangihe kaj Peneng, sed ne estas aparte ofta, kaj la Internacia Unio por la Konservo de Naturo listigas ĝin kiel "malplej zorgigan" en sia IUCN Ruĝa Listo.

 Referencoj 

 Bibliografio 
 Bruce, M. D. (1999). "Family Tytonidae (Barn-owls)". En del Hoyo, J.; Elliott, A.; Sargatal, J. (eld.). Handbook of Birds of the World, Volume 5: Barn-owls to Hummingbirds. Lynx Edicions. ISBN 84-87334-25-3.
 Shawyer, Colin (1994). The Barn Owl. Hamlyn. ISBN 0-600-57949-2.
 Svensson, Lars; Zetterström, Dan; Mullarney, Killian; Grant, Peter, J. (1999). Collins Bird Guide. Harper & Collins. ISBN 0-00-219728-6.

Eksteraj ligiloj

Kategorio:Strigoformaj
Kategorio:Birdoj de Indonezio